જીમ કોઈ ખરાબ બાબત નથી. આપણી આધુનિક જીવનશૈલીને કારણે તે કદાચ આપણા જીવન માટે અનિવાર્ય બની ગયું હોય તે શક્ય છે. પરંતુ આ જીવનશૈલીને આપણે વગર ખર્ચે પણ બદલી શકીએ તેમ છીએ. જો કે એ કરવામાં આપણો અહમ આડે આવતો હોય છે. વૈભવી કુટુંબના માણસો જાતે ગાડી ધોઈ શકતા નથી. તેઓ કચરા-પોતું કે સાફસફાઈ તો કરી જ ન શકે. ચાના બે પ્યાલા એમના માટે બહુ મોટું કામ બની જતું હોય છે. થોડે દૂર રીક્ષા મળે ત્યાં તો ધૂંઆપૂંઆ થઈ જતાં હોય છે. ઘરનું દરેક કામ આપણને જુદી જુદી કસરત આપતું હોય છે પરંતુ આપણે એનાથી દૂર ભાગીને લોકો સાથે સંબંધ સાચવવા મોટી રાત સુધી હોટલની પાર્ટીઓમાં જોરદાર ઝપટ બોલાવીએ છીએ અને પછી બીજે દિવસે ફિટનેસના નામે સારા એવો ખર્ચ કરી નાંખીએ છીએ. આખો દિવસ ખુરશીમાં બેસી રહેવાની જીવનશૈલી રહેવાની ત્યાં સુધી વેઈટલોસના પ્રશ્નો ઊભા થવાના જ. સવાલ ઈનપુટનો છે. જેનો ખોરાક પર કાબૂ હોય છે એને જીમના દરવાજા સુધી જવું પડતું નથી.